Filarmonica Banatul Timișoara

Recital vocal omagial ALEXANDRU FĂRCAȘ
2024-02-08 19:00 - 21:00 (Europe/Bucharest) | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Soprana DIANA RAD, mezzosoprana DENISA IAMANDI, tenorul BOGDAN ZAHARIEA, baritonul GEANI BRAD și basul PETRE BURCĂ, acompaniați la pian de BOGLÁRKA ESZTER OLÁH, urcă pe scena Sălii Capitol a Filarmonicii Banatul Timișoara, joi, 8 februarie 2024, de la ora 19:00, pentru un recital dedicat memoriei maestrului ALEXANDRU FĂRCAȘ.
Eveniment realizat în parteneriat cu Asociația culturală „Alexandru Fărcaș”.
În program, lucrări de: T. BREDICEANU, P. BENTOIU, S. DRĂGOI, A. ELIADE, G. BIZET, A. DVOŘÁK, G. PUCCINI, W. A. MOZART, F. LEHAR, P. MASCAGNI, E. di CAPUA, G. VERDI.

Concert coral - Corul „Ion Românu” al Filarmonicii Banatul Timișoara | Dirijor: CEZAR VERLAN
2024-02-02 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Corul „Ion Românu” al Filarmonicii Banatul Timișoara, sub bagheta dirijorului CEZAR VERLAN vă invită la un minunat concert coral, vineri, 2 februarie 2024.
SORINA NEACȘU – soprană
COSMINA ȘERBAN – mezzosoprană
DARIUS DAMINESCU – tenor
ANDREI SĂRĂCUȚI – tenor
CLAUDIU ȘOLA – bas
REGINA CSERMAK – pian
ȘTEFAN COLOMPAR – vioară
ADRIAN MARDAN – chitară
La percuție: CRISTIAN RAȚIU, ADRIAN SÎNMĂRTINEAN, ADRIAN COSMA, SZEKERES FERENCZ.
În program, lucrări de: F. SCHUBERT, F. MENDELSSOHN, S. RAHMANINOV, K. NYSTEDT, G. DANGA, A. PANN, J. de HAAN, A. BRUCKNER, N. LUNGU, C. ARVINTE, S. PĂUTZA, T. JARDA, A. PAȘCANU, S. DRĂGOI, D. POP, D. M. GOIA.
Evenimentul are loc la Sala Capitol, de la ora 19:00.

Concert simfonic Orchestra simfonică a Filarmonicii Banatul Timișoara | Dirijor: GOTTFRIED RABL, solist: GÁBOR TARKÖVI - trompetă
2024-02-01 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică a Filarmonicii Banatul Timișoara, sub conducerea dirijorală a maestrului GOTTFRIED RABL, vă invită la concert, joi, 1 februarie 2024, de la ora 19:00, la Sala Capitol.
În deschiderea programului vom audia Variațiunile pe o temă de Haydn, op. 56 de J. BRAHMS.
Apoi, orchestra și solistul trompetist GÁBOR TARKÖVI (fost trompetist principal al Orchestrei Filarmonicii din Berlin și actualmente profesor de trompetă la Universitatea de Arte din Berlin) vor interpreta Concertul pentru trompetă și orchestră în mi bemol major, S. 49 de N. HUMMEL.
În încheiere, ascultăm Variațiuni și fugă pe o temă de Mozart de M. REGER.

Recital de pian DANIEL CIOBANU
2024-01-28 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Tânărul și foarte talentatul pianist DANIEL CIOBANU – solist în rezidență al Filarmonicii Banatul Timișoara în Stagiunea 2023/2024, ne va încânta interpretând lucrări ale compozitorilor J. S. BACH, R. SCHUMANN, K. JARRETT și M. P. MUSSORGSKY, în cadrul recitalului pe care îl va susține duminică, 28 ianuarie 2024, de la ora 19:00, la Sala Capitol.

Concert simfonic | Dirijor: TIBERIU SOARE, solist: DANIEL CIOBANU - pian
2024-01-26 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică a Filarmonicii Banatul Timișoara îl va avea la pupitrul dirijoral pentru concertul simfonic de vineri, 26 ianuarie 2024, pe maestrul TIBERIU SOARE.
Pianistul DANIEL CIOBANU – solist în rezidență în Stagiunea 2023/2024, va interpreta în deschidere Concertul pentru pian și orchestră nr. 1, în re minor de J. BRAHMS.
Concertul se încheie cu Simfonia nr. 5, în re minor de D. ȘOSTAKOVICI.
În continuare, avancronica de concert semnată de maestrul Mircea Tătaru:
„Afișul concertului simfonic din 26 ianuarie prevede spre audiție două lucrări׃ Concertul pentru pian și orchestră nr. 1, în re minor de Johannes Brahms şi Simfonia nr. 5 în re minor de Dmitri Șostakovici.
Robert Schumann a contribuit foarte mult la devenirea lui Brahms ca muzician şi compozitor. L-a încurajat şi l-a introdus în diverse cercuri de cultură ale vremii. De aceea când, în 1854, Brahms află că acesta se afla într-un azil de boli nervoase, ca urmare a unor crize şi tentative de sinucidere, se duce la Düsseldorf ca să încerce să o ajute pe soţia acestuia, Clara şi pe cei şapte copii ai săi. Mai apoi, în dorinţa de a-şi exprima compasiunea începe să compună lucrări pentru pian, între care o sonată pentru două piane, dar mai ales acest minunat concert pe care-l vom asculta vineri. Premiera se petrece abia în 1859 şi consemnează faptul că Brahms duce mai departe ideile lui Beethoven, dezvoltă raportul dintre solist şi orchestră, încercând o închegare armonioasă şi obţinerea unei unităţi în parcursul concertant. Vom asculta concertul în interpretarea pianistului Daniel Ciobanu.
În următoarele 45 de minute vom asculta o mare simfonie care a făcut istorie nu numai datorită valorii ei deosebite, dar şi a discuţiilor deseori contradictorii, pe care muzicologii le-au purtat în jurul ei. Înainte de compunerea ei, lui Şostakovici i s-a întamplat ceva foarte rău. La premiera operei sale „Lady Macbeth din Mtsenk”, a avut ghinionul să participe şi Stalin, căruia nu i-a plăcut şi care a montat presa împotriva lui. Ceea ce a publicat ziarul Pravda, la 28 ianuarie 1936, l-a transformat pe marele compozitor în inamicul muzical numărul 1 al Uniunii Sovietice. Atât de teribil a fost tonul articolului încât Şostakovici a ajuns să creadă că inclusiv familia sa era în mare pericol. El a renunţat să prezinte Simfonia a IV-a pe care tocmai o compusese, îndepărtând-o pentru moment, şi a scris o altă simfonie, despre care credea că va fi bine primită de Stalin şi partid. În această stare de aşteptare şi anxietate, lucrarea a fost prezentată în premieră la Leningrad, în 1937. A fost o interpretare excepţională, datorată şi dirijorului Evgheni Mravinski, un mare admirator al lui Şostakovici.
Atât de mare a fost succesul, ovaţiile fiind o adevărată furtună, încât se spune că ele au durat aproape cât simfonia, 40 de minute. Mulţi oameni aveau lacrimi în ochi. Ei au înţeles atât muzica, cât şi tragedia compozitorului. Cel mai bine a descris-o Alexei Tolstoi, care spunea despre simfonie că este „o tragedie optimistă”. Din păcate, din cauza locului şi timpului în care a trăit şi a creat Şostakovici, se pot folosi cuvintele lui Tolstoi pentru întreaga sa viaţă.
Concertul simfonic va fi dirijat de maestrul Tiberiu Soare.”

Recital educativ Coloane sonore din filme celebre (7-12 ani) | Corul „Ion Românu” al Filarmonicii Banatul Timișoara| Dirijor: IOSIF TODEA
2024-01-25 15:00 - 16:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Coloane sonore din filme celebre se vor auzi în Sala Capitol, joi, 25 ianuarie 2024, de la ora 15: 00, în interpretarea Corului „Ion Românu” al Filarmonicii Banatul Timișoara, condus de maestrul IOSIF TODEA.
Soliștii recitalului educativ destinat copiilor de 7-12 ani vor fi: BIANCA MIHĂESCU – soprană, ANA KUI – mezzosoprană, ALEXANDRU ȘUCA – bariton, ANTONIU MARC – bariton.
Actorul ADRIAN JIVAN va fi prezentatorul evenimentului de la Sala Capitol.

Concert simfonic | Dirijor: RÓBERT FARKAS, solistă: SILVIA CAREDDU - flaut
2024-01-19 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Maestrul RÓBERT FARKAS ne propune în deschidereaa concertului de vineri, 19 ianuarie 2024 Uvertura „Rosamunda”, D. 644 de F. SCHUBERT.
Apoi, orchestra noastră și solista SILVIA CAREDDU (flaut) vor interpreta Concertul pentru flaut și orchestră în re major, op. 283 de C. REINECKE.
Pentru final, maestrul a ales Simfonia nr. 6 în fa major, op. 68 – Pastorala de L. VAN BEETHOVEN.
Concertul are loc la Sala Capitol, la ora 19:00.
În continuare, avancronica de concert semnată de maestrul Mircea Tătaru:
„Maestrul Róbert Farkas, dirijorul concertului simfonic din 19 ianuarie, ne propune spre audiţie Uvertura „Rosamunda” de Franz Schubert, Concertul pentru flaut şi orchestră în re major op. 283 de Carl Heinrich Reinecke şi Simfonia nr. 6 în fa major op. 68 de Ludwig van Beethoven.
Este interesant să aflăm că în timpul vieţii lui Schubert, această uvertură nu se chema deloc astfel: Rosamunda. Mergând pe firul dezvăluirii identităţii ei adevărate se observă că ea a fost compusă în noiembrie 1817, cu titlul Uvertura în stil italian. Mai apoi, a devenit uvertură la o muzică de scenă pentru o piesă teatrală comandată lui Schubert de către Teatrul din Viena cu titlul „Harpa Magică”. Neavând timp destul pentru a compune şi introducerea la această muzică de scenă, Schubert a decis să împrumute uvertura din 1817, ceea ce cunoscătorii pot lesne dovedi şi prin faptul că muzica uverturii n-are nicio legătură cu muzica de scenă. La 19 august 1920, Harpa magică a fost primită cu destulă răceală, atât piesa, cât şi muzica, apoi a intrat rapid în obscuritate. Norocul melomanilor a fost un editor care a imprimat, probabil din greşeală, această uvertură odată cu muzica compusă de Schubert pentru Prinţesa Ciprului. Dacă muzica de scenă a dispărut după două reprezentaţii, uvertura şi-a câştigat o frumoasă reputaţie internaţională. După o introducere mai întunecată, muzica compusă în formă de sonată vrea să ne dovedească că este scrisă în stil italian.
În continuarea programului vom asculta Concertul pentru flaut şi orchestră, în re major, op. 283, de Carl Heinrich Reinecke, în interpretarea flautistei Silvia Careddu. Deşi mai puţin cunoscut la noi, Reinecke, (23 iunie, 1824 –10 martie, 1910) la vârsta maturităţii era cunoscut în Europa drept un reputat dirijor, compozitor şi profesor. În tinereţe a studiat pianul cu tatăl său devenind în scurt timp un pianist apreciat. După mai multe concerte, în special în ţările scandinave, este angajat, la 22 de ani, ca pianist solist la Curtea Regelui Christian al VIII-lea al Danemarcei. Mai târziu devine dirijor, ajungând să conducă mulţi ani Orchestra Gewandhaus din Leipzig. Ca profesor la Conservator, a avut printre elevi pe Grieg, Sinding şi Arthur Sullivan. A fost căsătorit cu una dintre fiicele lui Franz Liszt.
De multe ori în viaţă Beethoven a fost dezamăgit de comportamentul oamenilor, aceasta fiind explicaţia faptului că îi plăcea să se izoleze sau era ursuz în societate. Fericirea supremă era să se afle în mijlocul naturii pe care o iubea cu pasiune. Într-o scrisoare adresată unui prieten scria cât de fericit este să se plimbe în pădure printre copaci, să stea în iarbă, să admire stâncile. Toate acestea îi dăruiau rezonanţa de care avea nevoie. În urma unor asemenea sentimente s-a născut Simfonia a VI-a, o lucrare programatică ce descrie scene şi evenimente din natură. De aceea ea are supradenumirea de „Pastorala”. Simfonia nu este o pictură sonoră, ci doreşte să fie o transmitere de sentimente născute din contactul cu natura. Compozitorul a simţit nevoia să dea fiecărei părţi o denumire, scoţând în evidenţă sentimentele declanşatoare ale genezei.
Iată subtitlurile: Trezirea sentimentelor pline de viaţă la sosirea în sat, Scenă la pârâu, Grup vesel de săteni, Sentimentul de bucurie al oamenilor după trecerea furtunii. Ultimele părţi se desfăşoară fără pauze, finalul simfoniei fiind o sublimă linişte sufletească, o contopire a omului cu natura.”

Recital educativ Destinații muzicale | DORU ROMAN – percuție (12-18 ani)
2024-01-16 15:00 - 16:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Solistul Filarmonicii Banatul Timișoara, percuționistul DORU ROMAN, ne poartă, marți, 16 ianuarie 2024, într-o călătorie muzicală, în cadrul căreia vom descoperi intrumente de percuție din diferite țări și vom experimenta sunetele produse de acestea.
Recitalul educativ Destinații muzicale are loc la Sala Capitol, de la ora 15:00.
Eveniment recomandat categoriei de vârstă 12- 18 ani.

Concert simfonic dedicat Zilei Naționale a Culturii | Orchestra și Corul Facultății de Muzică și Teatru | Dirijor: CHRISTIAN CÂȘLEANU
2024-01-15 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra și Corul Facultății de Muzică și Teatru din cadrul UVT, condusă de la pupitrul dirijoral de CHRISTIAN CÂȘLEANU, vă invită la concertul dedicat Zilei Naționale a Culturii, ce va avea loc luni, 15 ianuarie 2024, de la ora 19:00, la Sala Capitol.
Prima lucrare pe care o vom audia este „Muzica” din opereta „Valurile Dunării” ale compozitorului român GEORGE GRIGORIU.
Programul muzical continuă cu arii din Nunta lui Figaro, Don Giovanni și Flautul fermecat de W. A. MOZART, și Il Campanello, Don Pasquale și Lucia di Lammermoor de G. DONIZETTI.
În încheierea programului, vom audia Simfonia nr. 3, op. 56 – „Scoțiana” de F. MENDELSSOHN. Soliști: Cristian Bălășescu, Anca Boenjiu, Maria Boldan, Evelyn Bojic, Samira Bulz, Anamaria Buțurcă, Raluca Dalea, Iulia Dobre, Darius Gruiță, Paula Harca, David Hirsch, Laurențiu Hnatiuc, Ilinca Manole, Dumitresc Mihály, Andreea Niță, Sarai Sălăjan, Dominique Simionescu, Violeta Tiponuț, Alex Ticula, Grossek Tijja.
Ca un omagiu adus luceafărului poeziei românești, studenții secției de actorie vor recita sonete de Mihai Eminescu.
Recită studenții Facultății de Muzică și Teatru, Anul I, Actorie, Secția Română: Theodora Afrim, Teodora Arapu, Karina Băncescu, Andreea Broscaru, Ileana Căpraru, Ancuța Cosovanu, Benjamin Hegyi, Dorothea Lazăr, Andreea Lungu, Sergiu Luțai, Ștefania Marinescu, Denis Matei, George Șiclovan, Ana Maria Secheșan.
Coordonator: cda. drd. Laura Avarvari.

Concert simfonic | Dirijor: STEFAN GEIGER, soliști: SILVIE CHENG – pian, BRYAN CHENG – violoncel
2024-01-12 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică a Filarmonicii Banatul Timișoara, dirijată de maestrul STEFAN GEIGER, dirijor principal invitat, va interpreta, vineri, 12 ianuarie 2024, de la ora 19:00, la Sala Capitol, Suita concertantă pentru pian, violoncel și orchestră de T. DUBOIS.
Soliști vor fi SILVIE CHENG la pian și BRYAN CHENG (solist în rezidență al Filarmonicii Banatul în Stagiunea 2023/2024) la violoncel.
În încheiere, vom audia Simfonia fantastică de H. BERLIOZ.
În continuare, avancronica de concert semnată de maestrul Mircea Tătaru:
„Pentru concertul simfonic din 12 ianuarie, maestrul Stefan Geiger, dirijor principal invitat, ne propune Suita concertantă pentru pian, violoncel şi orchestră de Théodore Dubois şi Simfonia fantastică de Hector Berlioz.
Să-l cunoaştem pe autorul Suitei concertante. Clément François Théodore Dubois s-a născut la 24 august 1837 la Rosnay, în Franţa. A fost organist, profesor şi compozitor de factură romantică. După absolvirea Conservatorului din Paris, a câştigat Premiul Romei, în 1861, un titlu foarte râvnit în acea vreme. A devenit organist, maestru de cor şi profesor la Conservator, la început de armonie, iar mai apoi, de compoziţie. În cei 20 de ani, ca profesor, i-a avut studenţi pe marile personalităţi muzicale de mai târziu — George Enescu, Paul Dukas sau Florent Schmitt. Devenind director la Conservator, în scurt timp a trebuit să se retragă din cauza scandalului izbucnit cu ocazia trucării competiţiei Premiul Romei, când s-a aranjat ca Maurice Ravel să nu câştige premiul, fiind prea modernist! Încă de pe atunci…
Criticii compoziţiilor sale spuneau că, deşi nu era deosebit de inspirat sau foarte original, creaţiile sale erau de bun gust şi erau bine primite de public.
După moartea lui Charles Gounod, în 1894, a fost ales membru al Academiei de Arte Frumoase. După decesul soţiei sale, în 1923, nu şi-a revenit din durere şi un an mai târziu s-a stins din viaţă în casa sa din Paris. Soliştii Suitei concertante vor fi pianista Silvie Cheng şi violoncelistul Bryan Cheng.
Concertul simfonic al orchestrei Filarmonicii „Banatul” se va încheia cu celebra lucrare a lui Louis Hector Berlioz — Simfonia fantastică op.14.
A fost unul dintre cei mai îndrăzneţi deschizători de drumuri, un inovator de excepţie. A spart tiparele simfoniei clasice în patru părţi, a introdus în orchestră instrumente noi, a explorat la maximum posibilităţile instrumentelor realizând efecte nemaiauzite până atunci, a folosit armonii îndrăzneţe şi a combinat în mod original diferite grupuri de instrumente în discursul său sonor. Era celebru datorită talentului său de orchestrator. Acest superromantic care iubea la nebunie succesul şi afirmarea a avut şi un mare număr de admiratori fără rezerve, care i-au alimentat şi sprijinit dorinţa de a compune.
Simfonia fantastică, terminată în aprilie 1830, are un program pe care Berlioz l-a distribuit spectatorilor înainte de premieră. Iată, pe scurt, câteva idei ale fiecărei părţi. În partea întâi, eroul o zăreşte pe femeia ideală şi se îndrăgosteşte nebuneşte. Visare, valuri de pasiune şi portretul ei însoţit de o temă care, în mod constant, se regăseşte în toate cele cinci părţi. Partea a doua începe cu un bal la care asistă eroul, cu muzică strălucitoare, fascinantă, dar şi cu apariţia în minte a melodiei iubitei. Partea a treia se petrece într-un peisaj câmpenesc unde un duet între păstori îl cufundă într-o dulce visare. În partea a patra, într-un acces de disperare provocat de un marş al supliciului, eroul se otrăveşte cu opium din cauza căruia are viziuni oribile, crede că este condamnat la moarte şi că asistă la propria execuţie. Înainte de moarte, aude din nou melodia iubirii. În ultima parte se visează înconjurat de vrăjitori, duhuri rele şi diavoli care sărbătoresc noaptea de sabat. Chiar melodia lui dragă se transformă într-un cântec trivial. Viziunea se sfârşeşte când hora sabatului se amestecă în apogeu cu Dies irae. Apariţia melodiei laitmotiv face să dispară sabatul, finalul fiind o victorie asupra forţelor malefice.”

Recital extraordinar Flute Review
2024-01-11 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Joi, 11 ianuarie 2024, de la ora 19:00, la Sala Capitol a Filarmonicii Banatul Timișoara va avea loc recitalul extraordinar Flute Review, susținut de studenții clasei de flaut a conf. univ. dr. Matei Ioachimescu.
Adrienn Kovácz, Diana Rusu, Bella Moisa, Tabea Bebeșelea, Katica Lázár, Eduard Miclea, Riana Savu și Romina Onișor sunt reprezentați ai noului val de tineri soliști români de excepție, aliniați la standarde de interpretare și de gândire vest-europene.
Alături de ei se vor afla pianiștii Roxana Ardeleanu și Roland Ristin, într-un un program dinamic și foarte atractiv cu lucrări de: S. MERCADANTE, J. QUANTZ, PH. GAUBERT, W.A. MOZART, F. SCHUBERT, R. SCHUMANN, E. BOZZA, J. GADE ȘI S. ZYMAN.
Intrarea este liberă!

RECITAL Cheng² Duo | BRYAN CHENG – violoncel, SILVIE CHENG - pian
2024-01-10 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Miercuri, 10 ianuarie 2024, vă invităm la un recital excepțional susținut de Cheng² Duo.
De la ora 19:00, la Sala Capitol, violoncelistul BRYAN CHENG – solist în rezidență al Filarmonicii Banatul Timișoara în Stagiunea 2023/2024, acompaniat la pian de SILVIE CHENG, vor interpreta lucrări de S. TSINTSADZE, A. DVOŘÁK, D. WIJERATNE, C. DEBUSSY și F. CHOPIN.

Concert simfonic - Muzică din perioada interbelică | Dirijor: RADU POPA, solistă: LUIZA ZAN
2024-01-05 19:00 - 20:30 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Primul eveniment din 2024 o aduce pe scena Filarmonicii Banatul Timișoara pe solista LUIZA ZAN – voce. Astfel, iubitorii muzicii interbelice sunt invitați la un concert special, în 5 ianuarie, de la ora 19:00, la Sala Capitol.
LUIZA ZAN va interpreta o serie de lucrări românești și internaționale specifice perioadei interbelice, alături de Orchestra simfonică a Filarmonicii Banatul Timișoara, sub conducerea maestrului RADU POPA.

Concert vocal-simfonic extraordinar de Anul Nou | Dirijor: CIPRIAN TEODORAȘCU, soliști: RENATA VARI – soprană, BOGDAN ZAHARIEA - tenor
2023-12-29 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Ultimul concert al Filarmonicii Banatul din acest an îi aduce împreună pe membrii Corului „Ion Românu” și pe cei ai Orchestrei simfonice, pentru concertul vocal-simfonic de Anul-Nou.
Astfel, vineri, 29 decembrie 2023, de la ora 19:00, la Sala Capitol, vă invităm să petreceți alături de noi două ceasuri în care vom audia lucrări celebre ale compozitorilor J. STRAUSS, E. KÁLMÁN, F. LEHAR, G. VERDI, G. DENDRINO, E. DOGA.
Dirijorul concertului va fi CIPRIAN TEODORAȘCU.
Soliști: RENATA VARI – soprană, BOGDAN ZAHARIEA – tenor.
Dirijorul corului: IOSIF TODEA.

În continuare, avancronica de concert semnată de maestrul Mircea Tătaru:
„La început a fost valsul. A apărut după 1770 şi a devenit în scurt timp o nebunie în Europa, nu doar la Viena, unde a luat naştere. Pe parcursul secolului al XIX-lea el a devenit o necesitate, chiar şi marii compozitori, lăsându-şi mândria la o parte, au contribuit la satisfacerea cererii de asemenea gen. Pornind de la melodia şi ritmica populară vieneză, el a căpătat o mare forţă de expresie, întruchipând spiritul popular la fel ca mazurca poloneză, bătuta românească, polca cehilor sau ceardaşul maghiar. Valsurile straussiene pătrund în viaţa de toate zilele, aducând un strop de poezie, atingând pentru câteva clipe inimile oamenilor cu adierea lor proaspătă şi voioasă. Părintele valsului a fost Johann Strauss, născut la Viena la 14 martie 1804. Cânta bine la vioară, şi la 15 ani era deja un mic profesionist cântând în mai multe orchestre. Deja dirija cu arcuşul şi compunea piese pentru baluri. A început să compună muzici de dans, în scurt timp orientându-se pentru valsuri de concert. Iată că vienezii au început să ceară şi polci, cadriluri, galopuri şi marşuri. Strauss le dădea tot ce-şi doreau. El îi cucerea pe toţi. Lumea îndrăgea muzica lui fiind uluită de strălucirea şi subtilitatea ritmică a creaţiilor sale. Pe măsură ce urca tot mai în vârf, viaţa sa de familie suferea tot mai mult. Nu-l interesa de soţie sau de copii. În special nu vroia ca cei şase copii să îmbrăţişeze cariere de muzicieni profesionişti. Dar nu era după el. Unul dintre copii, Johann Strauss junior, foarte talentat, s-a pregătit pe ascuns şi a înfiinţat o orchestră proprie, pregătit să-şi înfrunte tatăl. Toată Viena era la curent cu situaţia. Înainte de a trece dincolo, la 25 septembrie 1849, cei doi s-au împăcat, juniorul preluând şi orchestra tatălui. I-a spus tatălui său: „Dacă ţi-am căşunat ceasuri amare, te rog să mă ierţi şi te rog să uiţi. […] Nu fi supărat pe mlădiţa firavă care răsare în umbra dumitale uriaşă…” Era ziua onomastică a tatălui său. Ajunsese să aibă şase orchestre, alergând de la una la alta, pentru o scurtă apariţie la fiecare. După un timp, a început să se dedice doar compoziţiei, lăsând în seama fratelui său, Eduard, orchestrele. În iarna anului 1847 a vizitat Clujul, Sibiul, Aradul, Lugojul şi Timişoara. Aici, a dat trei concerte, unul chiar la fabrica de bere! A fost un adevărat eveniment în viaţa artistică din oraş şi pentru faptul remarcat în Monitorul de Bucureşti, 20 decembrie 1846, că a contribuit într-un fel la „gonirea muzicii turceşti din societatea noastră”. Ajunsese mai vestit chiar decât tatăl său. S-a stins din viaţă la 4 iunie 1899, lasând aproape 500 de compoziţii, cunoscute azi în lumea întreagă.
În program mai sunt şi două piese de Franz Léhar. S-a născut în oraşul Komárno la 30 aprilie 1870, azi oraş în Slovacia. A fost compozitor austriac de origine maghiară. La 11 ani a început să compună. Studiile muzicale le-a urmat la Praga. Antonin Dvořák l-a sfătuit să urmeze compoziţia, mai mult decât studiul la vioară. Primul succes a fost vestitul vals Aur şi argint. Prima operetă de mare succes a fost „Văduva veselă” urmată de peste 30 de operete.
Pe lângă bisurile surpriză mai avem în program şi un vals al lui Eugen Doga, născut la 1 martie în satul Mocra din Transnistria. A studiat la Chişinău la clasa de compoziţie a profesorului Solomon Lobel. A debutat în arta componistică în anul 1963 cu un cvartet de coarde. Este autor al mai multor lucrări în genul muzicii de estradă, de film și de scenă. În afară de preocuparea sa pentru muzica de cinema, este autor al mai multor compoziții originale (cântece, lucrări camerale și balet). Concertul vocal-simfonic de Revelion va fi dirijat de maestrul Ciprian Teodoraşcu. Solişti vor fi soprana Renata Vari şi tenorul Bogdan Zahariea.
Corul „Ion Românu” a fost pregătit de maestrul Iosif Todea.”

Concert vocal-simfonic extraordinar de Crăciun | Corul și Orchestra simfonică ale Filarmonicii Banatul & The Radio Trombones
2023-12-22 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Vineri, 22 decembrie 2023, de la ora 19:00, vă invităm la Sala Capitol pentru tradiționalul concert vocal-simfonic de Crăciun, în cadrul căruia Corul „Ion Românu” și Orchestra simfonică ale Filarmonicii Banatul Timișoara, alături de cvartetul de tromboane The Radio Trombones, vor interpreta o serie de compoziții specifice sărbătorilor de iarnă.
Dirijorul concertului va fi RADU POPA. Dirijorul corului: IOSIF TODEA.
În program, lucrări de: S. C. TAYLOR, L. ANDERSON, M. WILBERG, J. RUTTER, R. V. WILLIAMS, B. CHILCOTT, D. T. CLYDESDALE, G. FRY.
În continuare, avancronica de concert semnată de maestrul Mircea Tătaru:
„Un regal muzical pregăteşte filarmonica pentru a întâmpina Sărbătoarea de Crăciun. Maestrul Radu Popa, dirijorul concertului vocal-simfonic extraordinar, a propus pentru prima parte Uvertura de Crăciun (Christmas Overture) de Samuel Coleridge-Taylor, două lucrări pentru atmosfera de Crăciun interpretate de The Radio Trombones, şi în partea a doua lucrări celebre interpretate de cor, cu acompaniament de orchestră. Câţiva compozitori vor fi prezentaţi în avancronică.
Corul a fost pregătit de maestrul Iosif Todea.
Compozitorul englez Samuel Coleridge-Taylor, născut în 1875, este cunoscut în lumea muzicală pentru Concertul său de vioară, pentru Simfonia în la minor şi pentru Oratoriul-trilogie „Hiawatha”. Uvertura de Crăciun a fost concepută iniţial ca o muzică de scenă pentru drama lui Alfred Noyes — The Forest of Wild Thyme (Pădurea cimbrului sălbatic).
Sedus de atmosfera magică a Crăciunului şi de colindele populare transmise din generaţie în generaţie, s-a decis să compună o lucrare care să aibă mult farmec şi energie. I-a dat o latură festivă introducând culorile strălucitoare ale alămurilor. Mai apoi, drama a fost abandonată, probabil din cauza unei similarităţi cu Pasărea albastră a lui Maurice Maeterlinck. De remarcat că uvertura conţine mult material original, nefiind legată în totalitate de colindele de Crăciun.
Participând la o emisiune TV, Alexandru Moraru a fost invitat să aducă trombonul şi să cânte ceva. El a ales să vină cu întreaga partidă de trombon, adică împreună cu Florian Radu, Cătălin Bucerzan şi Vlad Leahu. Ei au devenit „The Radio Trombones”, toţi membri ai Orchestrei Naţionale Radio Bucureşti.
În timpul unei parade de Crăciun în Los Angeles, Gene Autry a auzit cum mulţimea scanda „Here comes Santa Claus” (Iată vine Moş Crăciun!). Inspirat, a hotărât să scrie împreună cu muzicianul Oakley Halddeman o melodie de Crăciun cu acest titlu. Este o excelentă înmănunchiere între mesajul colindelor de Crăciun şi îndemnuri şi promisiuni de pace pentru cei care urmează Lumina. Ea a devenit în scurt timp un hit în top 10, în clasamentele de muzică pop şi country.
În 1850, la Simpson Tavern din Medford, Masschusetts, James Lord Pierpont, compune o melodie pe care o publică sub titlul „The One Horse Open Sleigh” (Sanie deschisă, cu un singur cal). Intenţia a fost ca ea să fie cântată de un cor de copii de şcoală duminicală de Ziua Recunoştiinţei. Este melodia pe care azi, o lume întreagă o ştie ca „Jingle Bells” şi a fost asociată cu muzica de iarnă şi cu sărbătorile de Crăciun. Este o călătorie cu săniuţa prin zăpadă şi exprimă bucuria pentru frumuseţile iernii alături de cei dragi.
Iată compozitorii care au scris lucrări corale.
Mack J. Wilberg născut la 20 februarie 1955, este un compozitor şi dirijor american. Este un mare maestru de cor. A fost ales de mai multe ori director muzical al unor mari ansambluri corale. A compus multe lucrări corale, a aranjat pentru cor diferite partituri, care au fost publicate în presa Universităţii din Oxford. Unele aranjamente ale sale au fost interpretate la funeraliile preşedinţilor Gerald Ford, Ronald Reagan şi George H.W. Bush.
John Milford Rutter s-a născut la Londra, la 24 septembrie 1945. Este compozitor, dirijor şi editor. În principal, a compus şi aranjat muzică pentru cor. Chiar şi-a format un cor al său — Cambridge Singers. A dirijat orchestre şi coruri în multe turnee prin marile oraşe muzicale din lume.
Leroy Anderson (1908-1975) a fost un compozitor american de piese scurte şi plăcute, majoritatea fiind prezentate de Boston Pop Orchestra. A fost descris drept unul dintre cei mari mari maeştri americani de muzică uşoară orchestrală.
David T. Clydesdale s-a născut în 1954. Este un artist american, compozitor şi dirijor. Cu lucrările sale a obţinut Premiile Grammy şi Premiul Dove. Pe lângă colaborările cu mulţi alţi compozitori, este principalul compozitor pentru corul armatei Statelor Unite. A compus multe piese pentru sărbătorile de Crăciun şi pentru sărbătorile de Paşti.
Ralph Vaughan Williams a trăit între anii 1872 şi 1958. A fost un compozitor englez deosebit de prolific. A scris opere, balete, muzică de cameră, muzică vocală sacră și nouă simfonii. În compoziţiile sale descoperim o gamă largă de stări de spirit, unele furtunoase şi pasionale, altele liniştite. Unele misterioase, introvertite, altele exuberante.
Crăciun fericit cu sănătate şi bucurii! 🎄”.

Concert vocal-simfonic extraordinar RECVIEM „IN MEMORIAM” DEDICAT VICTIMELOR COMUNISMULUI
2023-12-16 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică și Corul „Ion Românu” ale Filarmonicii Banatul Timișoara se reunesc sub bagheta maestrului GABRIEL BEBEȘELEA pentru a interpreta o lucrare în primă audiție absolută: RECVIEM „IN MEMORIAM” DEDICAT VICTIMELOR COMUNISMULUI.
Lucrarea, comisionată de Filarmonica Banatul, a fost scrisă de șapte compozitori din șapte state foste comuniste, care au trecut, la fel ca România, prin revoluții, în 1989: ZYGMUNT KRAUZE (Polonia), MARTIN SMOLKA (Cehia), IRIS SZEGHY (Slovacia), SVEN HELBIG (Germania de Est), LÁSZLÓ TIHANYI (Ungaria), DOBRINKA TABAKOVA (Bulgaria), DAN DEDIU (România).
Ultimul eveniment de amploare al Filarmonicii din anul de Capitală Europeană a Culturii are loc sâmbătă, 16 decembrie 2023, de la ora 19:00, la Sala Capitol.
Soliști: LUIZA FATYOL – soprană
MARTINIANA ANTONIE – mezzosoprană
MARIUS BUDOIU – tenor
ADRIAN SÂMPETREAN – bas
Dirijorul corului: IOSIF TODEA
Înaintea concertului, împreună cu EMIL HUREZEANU (publicist, scriitor, diplomat, fost director adjunct și director al Radio Europa Liberă) și NECULAI CONSTANTIN MUNTEANU (publicist, jurnalist, fost senior editor al emisiunii „Actualitatea românească” la Radio Europa Liberă) ne vom aminti de momentele dramatice prin care a trecut România în decembrie 1989.
În continuare, avancronica de concert semnată de maestrul Mircea Tătaru:
„În memorabila zi de 16 decembrie Filarmonica „Banatul” organizează un concert vocal-simfonic extraordinar dedicat victimelor comunismului. Concertul va fi dirijat de maestrul Gabriel Bebeşelea. Va fi un un Recviem inedit la care participă compozitorii Zygmunt Krauze (Polonia), Martin Smolka (Cehia), Iris Szeghy (Slovacia), Sven Helbig (Germania), László Tihanyi (Ungaria), Dobrinka Tabakova (Bulgaria) şi Dan Dediu (România).
Luna decembrie nu ne aduce numai Sărbătoarea Zilei Naţionale, a Crăciunului şi speranţa unui an nou mai bun, dar şi amintirea grea şi dureroasă a evenimentelor din 1989, când poporul român a plătit scump curajul ruperii lanţurilor. După primele cuvinte în limba latină — Requiem aeternam dona eis, Domine (Odihnă veșnică dă-le lor, Doamne), Recviemul este liturghia formată din șapte părți din tradiția Bisericii, care a devenit, mai apoi, compoziție muzicală pe scenele de concert. Este extraordinară ideea de compune un Recviem cu participarea celor mai reprezentativi compozitori din cele șapte țări, corespunzând celor șapte momente ale Messei pro defunctis, ţările unde, în acea perioadă, au avut loc puternice mişcări de eliberare de sub regimurile comuniste. Într-o discuţie cu managerul Filarmonicii „Banatul”, domnul Ovidiu Florian Andriş, îmi manifestam bucuria pentru această iniţiativă lăudabilă.
Conceptul acestui recviem colectiv în memoria victimelor comunismului aparține dirijorului Gabriel Bebeșelea, pornind de la două recviemuri-etalon, nu întâmplător programate la Filarmonica „Banatul” în ultimele două stagiuni: Recviemul lui Giuseppe Verdi și Recviemul de război al lui Benjamin Britten.
Ideea ca mai mulți compozitori să-și unească eforturile creatoare pentru a compune un Recviem, aparține lui Giuseppe Verdi, care dorea ca la prima comemorare a decesului lui Gioachino Rossini să i se cânte această Misă liturgică (Messa per Rossini) la Bazilica San Petronio din Bologna. Pentru aceasta, a luat legătura cu cei mai importanți 12 compozitori italieni care au trimis rapid editorului Giulio Ricordi partiturile lor. Dirijorul Angelo Mariani, cu toate că acceptase inițial să dirijeze acest eveniment, decide să boicoteze proiectul colectiv inițiat de Verdi pentru că organiza la rându-i un alt concert în memoria lui Rossini, chiar în orașul lui natal, la Pesaro. Apoi, impresarul Teatrului Comunal din Bologna, care trebuia să pună la dispoziție interpreții, tergiversează și amână, astfel încât proiectul moare și partitura se pierde în negura vremurilor. După cinci ani, moare scriitorul Alessandro Manzoni, iar Verdi dorind să-i dedice un recviem, restructurează partea sa din Messa per Rossini, Libera me, compunând în jurul ei ceea ce avea să devină una din cele mai importante lucrări religioase din istoria muzicii. Partitura acestui recviem este descoperită abia în 1986, iar premiera absolută are loc în 1988 la Stuttgart, cu Helmuth Rilling la pupitru.
De la celălalt model, Recviemul de război de Benjamin Britten, a fost preluată o altă idee: compozitorul ceruse aprobare pentru ca pe lângă textul latin, să utilizeze și poezii în limba engleză ale lui Wilfred Owen, ucis în Primul Război Mondial. Cei șapte compozitori au fost rugați să includă, pe lângă textul latin, un text pe care-l consideră relevant în limba lor națională. Astfel, acest recviem va fi în opt limbi, un adevărat exemplu de unitate prin diversitate.
De aici a pornit ideea unui recviem colectiv, realizată și interpretată pentru prima dată în istoria muzicii chiar la evenimentul pentru care a fost conceput. Ordinea în care cei șapte compozitori au scris părțile nu este întâmplătoare, ea fiind aleasă în funcție de cronologia începutului revoluțiilor anticomuniste. Inedit va fi și faptul că toți cei șapte compozitori vor fi prezenți la Timișoara la premiera absolută a lucrării.
Desigur, lucrarea va fi una eclectică, dar omogenitatea o va da mesajul de luptă şi jertfă umană care ne-a adus lumina libertăţii. Iată pe scurt, biografia celor șapte compozitori, spre a fi cunoscuţi publicului timişorean.
Zygmunt Krauze este unul dintre cei mai mari muzicieni ai Poloniei. S-a născut în 19 septembrie 1938. Este pianist compozitor, profesor, organizator de evenimente muzicale şi ales deseori în juriile competiţiilor muzicale. A compus şase opere, multă muzică pentru pian, instrumentul lui preferat, muzică de cameră şi vocală. A fost distins cu multe premii şi cu titluri de onoare precum Ordinul National Francez al Legiunii de Onoare, Cavaler al Ordinului Artei şi Literelor. A fost preşedintele Societăţii Internaţionale de Muzică Contemporană. În 2011, a devenit membru onorific al Uniunii Compozitorilor Polonezi. În anul următor a fost premiat cu titlul de Corifeu al Muzicii Poloneze la categoria Personalităţi ale Anului.
Născut la Praga în 1959, Martin Smolka se distinge ca o personalitate originală în ansamblul compozitorilor contemporani. Împreună cu Miroslav Pudlál şi cu Petr Kofroň au fondat un ansamblu denumit Agon (în mitologia greacă însemnând conflict, luptă, competiţie), care, timp de 10 ani, a constituit un îndreptar în muzica de avangardă cehă. El s-a dovedit a fi influenţat de curentul minimalist, de muzica experimentală americană, de curentul post-Weber şi chiar de curentele moderne din Polonia. A fost mereu interesat de a descoperi sunete noi produse de instrumente bizare. A folosit instrumente de coarde acordate foarte jos, sunetele gramofoanelor, diferite instrumente ciudate de percuţie. Iată un titlu deosebit al uneia din lucrările sale cele mai faimoase: Ploaie, o fereastră, acoperişuri, coşuri, porumbei şi aşa… şi poduri de cale ferată. El era interesat de sunetele observate în natură şi în oraşe. În ultima vreme, a fost cucerit de tainele muzicii vocale.
Iris Szeghy s-a născut în 1956, la Prešov în Slovacia. A studiat muzica la Conservatorul din Košice. Compoziţia a studiat-o la Bratislava, unde a obţinut şi doctoratul. Dar de aici încolo se poate spune că este un compozitor internaţional. A fost rezident la academiile, universităţile şi instituţiile de spectacole din Stuttgart, California, San Diego, Amsterdam, Hamburg, Paris, Londra şi Budapesta. A primit foarte multe premii pentru compoziţie, lucrările i-au fost interpretate pe diferite continente. Un compozitor de anvergură. Acum, locuieşte în Elveţia.
Compozitorul german Sven Helbig s-a născut în anul 1968, la Eisenhüttenstadt (Germania de Est). A început să studieze clarinetul, chitara, pianul şi instrumentele de percuţie. În 1966, împreună cu cornistul Markus Rindt a fondat Orchestra Simfonică din Dresda, care s-a profilat pe muzica simfonică nouă. De fapt, se poate spune că a fost prima orchestră din Europa care a cântat exclusiv muzică contemporană. Helbig a compus în domeniul orchestral muzică de cameră şi muzică corală. Domeniul lui este muzica electronică. Calităţile de om versatil l-au făcut foarte căutat în proiecte de autodepăşire, inventivitate. De aceea, a devenit producător şi aranjor de muzică. În 2017, a făcut un lung turneu în Europa, America de Sud şi de Nord, cu lucrarea sa vocală — „Mănâncă soarele şi bea ploaia”. A început să dirijeze videouri muzicale, shouri de scenă şi evenimente teatrale cu muzică. Este interesant că a compus High-rise Symphony (Simfonia înaltă) cu ocazia aniversării a 800 de ani a oraşului Dresda, muzicienii cântând de pe balcoanele indivduale ale unui vechi bloc est-german.
În 21 martie 1956, se naşte la Budapesta László Tihanyi. Studiile superioare de muzică le urmează la Academia „Franz Liszt” din Budapesta. Mai târziu, în 1979, devine aici profesor, iar între anii 2000 şi 2005 este desemnat prorector. A dirijat multe orchestre, dar mai ales ansambluri de muzică contemporană. În 1985, se decide să fondeze un ansamblu denumit Intermodulation, al cărui director artistic este până aastăzi. L-a constituit pentru a promova muzica contemporană de la finele secolului al XX-lea şi începutul secolului al XXI-lea, dar şi propriile lucrări. Căpătând faimă, multe orchestre din diferite oraşe sau competiţii de muzică modernă i-au comandat lucrări noi. Bunăoară, Opera Naţională din Bordeaux i-a comandat o operă bazată pe romanul lui François Mauriac numită „Genitrix”. Premiera a fost la 25 noiembrie 2007, la Bordeaux.
Dobrinka Tabakova s-a născut la Plovdiv, în Bulgaria în anul 1980, într-o familie de medici. Tată său, Slavik, este un celebru medic cunoscut în toată Europa. Acum, sunt stabiliţi la Londra. De aceea, în descrierea personalităţii lui Dobrinka se specifică pe internet — Bulgarien-British composer. Încă de la 14 ani, câştigă Premiul Jean-Frederic Perrenoud la o competiţie internaţională la Viena. A studiat liceul la Londra și a fost studentă la Academia Regală din capitala Angliei. Aici, a studiat compoziţia cu mari profesori ai academiei. Mai apoi, a urmat cursuri de măiestrie cu John Adams, Lous Andriessen, Alexander Goehr şi Iannis Xenakis. Un moment important al carierei a fost interpretarea lucrării ei — „Lauda” la Catedrala Sf. Paul pentru sărbătorirea Jubileului de Aur al Reginei Elisabeta a II-a. Compoziţiile ei au fost interpretate peste tot în Marea Britanie, Bulgaria, Hong Kong, Europa şi Statele Unite. A fost editat un album cu lucrările sale numit String Paths. Mai târziu, a fost premiată cu titlul „Producer of the Year, Classical”.
Compozitorul Dan Dediu s-a născut la Bucureşti, în 1967. A studiat compoziţia în Capitală, cu Ştefan Niculescu şi Dan Constantinescu, iar la Viena cu Francis Burt. A compus peste 170 de opusuri ce acoperă aproape toate genurile muzicale: cinci simfonii şi alte 20 piese pentru orchestră, 11 concerte (saxofon, violă, vioară, pian, violoncel, trombon, chitară, dublu concert pentru vioară, violoncel, triplu concert pentru flaut, clarinet, violoncel, triplu concert pentru vioară, violoncel, pian), șapte cvartete de coarde, muzică de cameră în diferite formaţii, muzică pentru pian, coruri, cinci opere (Post-ficţiunea, Münchhausen, Eva!, O scrisoare pierdută, D’ale carnavalului) și o Operă-Concert (Wagner Under).
Este laureat al mai multor premii naţionale şi internaţionale de compoziţie și a coordonat, în calitate de director artistic, festivalul Săptămâna Internațională a Muzicii Noi (în 1999, 2001, 2007, 2008, 2016-2023). Dan Dediu este profesor de compoziţie, director artistic al ansamblului Profil, iar între 2008-2016 a fost rectorul Universităţii Naţionale de Muzică din Bucureşti. De asemenea, este doctor honoris causa al Universității de Arte „George Enescu” din Iași, al Universității din Craiova și al Academiei de Muzică, Teatru și Arte plastice din Chișinău. În iunie 2022, a fost ales Președinte al Uniunii Compozitorilor și Muzicologilor din România.
Îşi dau concursul soprana Luiza Fatyol, mezzosoprana Martiniana Antonie, tenorul Marius Budoiu şi basul Adrian Sâmpetrean.
Corul „ Ion Românu” a fost pregătit de maestrul Iosif Todea”.

Recital al Ansamblului CelloTim
2023-12-15 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Sunetul a 10 violoncele va răsuna pe scena Sălii Capitol, vineri, 15 decembrie 2023, de la ora 19:00, în cadrul recitalului Ansamblului CelloTim.
DARIUS TEREU, DUMITRIȚA IOANA TEREU, DIANA IVAȘCU, ANCA LĂZĂRESCU, SEBASTIAN PASCU, ANDREEA IRINA SZEKERES, CSABA MAKSAY, DRAGOȘ ENACHE, MARIUS STANCU și BENIAMIN CHIRCĂ vor interpreta lucrări de: D. POPPER, G. MAHLER, A. PIAZZOLA, A. DVOŘÁK, G. ENESCU, C. ORFF, H. BERLIOZ, E. ELGAR, D. SHOSTAKOVICH, în aranjament de M. SPASINOVICI.

Recital educativ | Comorile ascunse ale muzicii vocale (7-12 ani)
2023-12-14 15:00 - 16:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Ansamblul vocal VOCES TIMISIENSES, dirijat de LUCIAN ONIȚA, va interpreta o serie de lucrări îndrăgite în cadrul recitalului educativ Comorile ascunse ale muzicii vocale, de joi, 14 decembrie 2023.
Iar pentru ca interpretarea lucrărilor să fie și mai atractivă, dar și pentru a crea o conexiune între artiști și micii spectatori, actorul ADRIAN JIVAN va intra în rolul de moderator.
Evenimentul le este destinat copiilor de 7-12 ani, dar nu numai.
Evenimentul are loc la Sala Capitol, de la ora 15:00.
În program, lucrări de: A. VIVALDI, L. VAN BEETHOVEN, F. FREDERIC, R. GENEE, R. DJAVADI, R. M. GRAY, A. PAȘCANU, G. DINICU, B. MAY.

Recital al Ansamblului de Percuție al Universității din Kassel | Coordonator: OLAF PYRAS
2023-12-12 19:00 - 20:30 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Filarmonica Banatul Timișoara vă invită la un retital de percuție susținut de Ansamblul de Percuție al Universității din Kassel, coordonat de OLAF PYRAS.
Componența ansamblului: CHARLOTTE FREYMUTH, ANSGAR HEYER, KOLJA KNEBEL, LOUIS SCHROLL, LEONARD ARNEMANN, BENJAMIN WEBER.
Evenimentul are loc marți, 12 decembrie 2023, de la ora 19:00, la Sala Capitol.
În program, lucrări de: T. LOEVENDIE, D. FRIEDMAN, J. TENNEY, N. ZIVKOVIC, C. CANGELOSI, N. ROSAURO, S. REICH.

Recital vocal „Cum cantico - cum jubilo” | Ansamblul VOX NOSTRA (Berlin)
2023-12-09 19:00 - 20:30 | Domul Romano-Catolic Timișoara, Piața Unirii Nr. 12, Timișoara, timiș, România
Ansamblul german VOX NOSTRA aduce mai aproape muzica specifică perioadei renascentiste prin intermediul recitalului vocal pe care îl va susține sâmbătă, 9 decembrie 2023, de la ora 19:00, la Domul Romano-Catolic din Piața Unirii din Timișoara.
„Cum cantico – cum jubilo” îi va avea ca soliști pe WERNER BLAU – bas, PHILIPP CIESLEWICZ – contratenor, TOBIAS HAGGE – bas, BURKARD WEHNER – bariton.

Recital educativ | Miracolul muzicii pentru bebeluși (0-2 ani)
2023-12-09 11:00 - 12:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Violonista MARTA CHIȘ și harpista MIHAELA FAUR vor interpreta lucrări de o frumusețe și sensibilitate aparte, special alese pentru a-i obișnui pe bebeluși cu sunetul muzicii clasice.
Recitalul educativ Miracolul muzicii pentru bebeluși are loc sâmbătă, 9 decembrie 2023, de la ora 11:00, la Sala Capitol.

Concert simfonic | Dirijor: JAN WILLEM DE VRIEND, solist: SEBASTIAN BOHREN - vioară
2023-12-08 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică a Filarmonicii Banatul Timișoara îl va avea la pupitrul dirijoral pentru concertul de vineri, 8 decembrie 2023, pe maestrul JAN WILLEM DE VRIEND.
În deschidere, vom audia Simfonia nr. 104 în re major – Londra de J. HAYDN. Apoi, solistul SEBASTIAN BOHREN (vioară) va interpreta Concertul pentru violoncel și orchestră în la minor, op. 129 (aranjament pentru vioară și orchestră) de R. SCHUMANN. Încheiem seara cu Simfonia nr. 3 în la minor, op. 56 – Scoțiana de F. MENDELSSOHN.
Evenimentul are loc la Sala Capitol, de la ora 19:00.
În continuare, avancronica de concert semnată de maestrul Mircea Tătatru:
„Maestrul Jan Willem de Vriend, dirijorul concertului din 8 decembrie ne propune următorul program: Simfonia nr. 104 în re major de Joseph Haydn, Concertul pentru violoncel şi orchestră în la minor, op. 129 (varianta pentru vioară) de Robert Schumann şi Simfonia nr. 3 în la minor, op. 56 de Felix Mendelssohn-Bartholdy.
Cele două perioade cât a stat la Londra i-au prilejuit lui Haydn compunerea a 12 simfonii, acestea primind numele de londonezele. Publicul din Anglia l-a adulat, a fost în atenţia societăţilor celor mai alese, i s-au adus mereu omagii publice şi a fost remunerat cu generozitate. În aceste circumstanţe, se înţelege că aceste ultime simfonii ale creaţiei sale sunt modele de arhitectură muzicală, de fantezie inepuizabilă şi de mare expresivitate melodică. Ultima simfonie, pe care o vom asculta în debutul concertului simfonic, a avut premiera la Teatrul Regelui din Londra, în 4 mai 1795, sub conducerea lui Haydn. A fost un succes imens. Haydn era mulţumit şi datorită onorariului. Scria în jurnalul său — „am primit 4.000 de guldeni pentru seara aceasta, lucru posibil doar în Anglia”. După întoarcerea la Viena nu a mai scris nicio simfonie, doar mise pentru serviciul religios. Impresionat de imnul naţional englezesc, el a decis ca şi Austria să aibă ceva echivalent, astfel încât pe textul poetului Leopold Haschka a compus imnul naţional pentru Austria, cu aceeaşi denumire ca cel englezesc, doar că în loc de King era scris Franz den Kaiser. Găsim mai apoi că în acelaşi an a folosit tema în Cvartetul său nr. 3 op. 76. Datorită acestei utilizări, lucrarea de muzică de cameră a fost supraintitulată — Cvartetul Imperial.
Concertul pentru violoncel a fost terminat în 1850, la puţin timp după ce Schumann a fost numit director artistic la Düsseldorf. Este o lucrare îndrăzneaţă, una dintre cele mai valoroase ale genului concertant pentru violoncel. Datorită faptului că Schumann detesta aplauzele dintre părţi, un obicei care se mai practica pe atunci, el a construit concertul fără opriri între cele trei mişcări constitutive. Bună alegere a făcut violonistul Sebastian Bohren care a decis să interpreteze o transcriere pentru vioară a acestei valoroase creaţii, concertul compus de Schumann pentru vioară nefiind prea bine primit de public. Să sperăm că varianta pentru vioară se va ridica la nivelul concertului pentru violoncel.
Înainte de a prezenta Simfonia a III-a, „Scoţiana” cum a fost denumită, trebuie să spunem că muzica lui Mendelssohn a influenţat foarte mult cultura muzicală din Anglia şi a dominat şcoala britanică. Încă de la prima vizită în Anglia, compozitorul a îndrăgit această ţară şi sentimentele au fost reciproce, după cum se vede din cronicile vremii. Englezii îl considerau cetăţean britanic. Sir George Grove, mare personalitate muzicală şi literară, care a editat propriul Dicţionar al muzicii şi muzicienilor, spunea că Mendelssohn, prin influenţa sa asupra peisajului cultural britanic, era pe jumătate englez.
Cronologic, simfonia „Scoţiana” ar trebui să fie a IV-a şi nu a III-a, fiind finalizată mai târziu decât „Italiana”. Motivul inversării provine de la faptul că schiţele sale au fost alcătuite mulţi ani înainte, cu ocazia unei călătorii în Scoţia. Mendelssohn finalizează simfonia în 1842 şi o dedică Reginei Victoria a Angliei, de unde i se mai spune şi simfonia „Victoria”. Este o lucrare simfonică originală, unde compozitorul foloseşte cu mult talent pricipiul revenirii ciclice, tema de început putând fi reauzită în transfigurări pe tot parcursul muzical. Toate mişcările se determină şi se condiţionează una pe alta, contribuind la efectul de tot unitar, cu atât mai mult cu cât compozitorul nu a prevăzut pauze între părţi, la fel ca în celebrul său concert pentru vioară. Romantismul muzicii sale este de departe cel mai reţinut în comparaţie cu al celorlalţi mari compozitori care au activat în deceniul al treilea şi al patrulea al secolului al XIX-lea. Totuşi, această monumentală structură sonoră se integrează perfect în lucrările de referinţă ce consolidează drumul spre marea simfonie romantică.”

RECITAL CAMERAL | DUELUL VIORILOR, soliști: LIVIU PRUNARU – vioară, GABRIEL CROITORU – vioară, HORIA MIHAIL - pian
2023-12-05 19:00 - 20:30 | Centrul de Conferințe al UPT, Sala Auditrium, Bulevardul Vasile Pârvan 2B, Timișoara, Timiș, 300223
Turneul național DUELUL VIORILOR, ediția a XI-a este un bun prilej de a-i asculta pe extraordinarii violoniști LIVIU PRUNARU (vioară Stradivarius) și GABRIEL CROITORU (vioară Guarneri del Gesu) și pe talentatul pianist HORIA MIHAIL. Recitalul cameral va avea loc în data de 5 decembrie 2023, de la ora 19:00, la Centrul de conferințe al UPT, Sala Auditorium.
În program, lucrări de: F. KREISLER, S. RAHMANINOV, E. POLDINI, G. ENESCU, H. VIEUXTEMPS, A. BAZZINI, J. S. BACH, J. HALVORSEN.

CONCERT EXTRAORDINAR DE ÎNCHIDERE Mozart în Salzburg | LE CONCERT SPIRITUEL | Dirijor: HERVÉ NIQUET
2023-11-30 20:00 - 21:30 | Domul Romano-Catolic Timișoara, Piața Unirii Nr. 12, Timișoara, timiș, România
Inspirat de numele primei societăți private de concerte din Franța (înființată în secolul al XVIII-lea), LE CONCERT SPIRITUEL – cor și orchestră – a fost fondat în 1987 de HERVÉ NIQUET.
Clavecinist, organist, pianist, cântăreț, compozitor, director de cor și dirijor, Hervé Niquet este una dintre cele mai inventive personalități muzicale din ultimii ani, recunoscut ca un eminent specialist în repertoriul francez din epoca baroc până la Debussy.
Ansamblul pe care îl conduce încheie seria evenimentelor MUSICA RICERCATA OP. 6 – Lux Timisiensis, joi, 30 noiembrie 2023, de la ora 20:00, prin concertul susținut la Domul Romano – Catolic.
Vom audia lucrări de inspirație religioasă compuse de Wolfgang Amadeus Mozart, Joseph Haydn și Michael Haydn.
De la ora 19:30, dirijorul HERVÉ NIQUET va susține o discuție pre-concert, la care vă invităm cu drag să luați parte.

Concert simfonic Orchestra Facultății de Muzică și Teatru | Dirijor: SEBASTIAN FELEA, solistă: ROMINA ONIȘOR - flaut
2023-11-30 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra Facultății de Muzică și Teatru Timișoara vă invită la concert Medalion W. A. MOZART, joi, 30 noiembrie 2023. De la ora 19:00, la Sala Capitol vom audia: Uvertura la Opera „Răpirea din Serai”, Concert pentru flaut și orchestră nr. 1 în sol major, Simfonia nr. 39 în mi bemol major.
Dirijorul concertului va fi SEBASTIAN FELEA
Solistă: ROMINA ONIȘOR – flaut.

CONCERT VOCAL-SIMFONIC EXTRAORDINAR | Dirijor: CRISTIAN MĂCELARU
2023-11-29 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică și Corul „Ion Românu” ale Filarmonicii Banatul Timișoara se reunesc pe scena Sălii Capitol, sub bagheta dirijorală a maestrului CRISTIAN MĂCELARU, pentru concertul vocal-simfonic extraordinar de miercuri, 29 noiembrie 2023, de la ora 19:00.
Soliști: COLIN PÜTZ – pian
SARAH DUFRESNE – soprană
ANTONELA BÂRNAT – mezzosoprană
EUSEBIU HUȚAN – tenor
JAMES ATKINSON – bariton
Dirijorul corului: IOSIF TODEA
În program: S. BARBER – Adagio pentru orchestră de coarde, op. 11
W. A. MOZART – Concertul pentru pian și orchestră nr. 21 în do major, KV 467
W. A. MOZART – Recviem

Workshop de transcriere a manuscriselor muzicale cu GABRIEL BEBEȘELEA
2023-11-27 17:00 - 18:00 | Facultatea de Muzică și Teatru Timișoara, Piața Libertății 1, Timișoara, Timiș, 300077, România
Dirijorul GABRIEL BEBEȘELEA, recunoscut pentru cercetările și descoperirile sale, va susține pentru toți cei interesați un workshop de transcriere a manuscriselor muzicale. Pastorale-Fantaisie de George Enescu, La foresta d’Hermanstad de Valentino Fioravanti sunt doar două exemple de lucrări descoperite și editate de acesta direct din manuscris și aduse în sălile de concerte din întreaga lume după ce acestea au fost uitate.
Maestrul va discuta despre particularitățile și problemele mai multor tipuri de manuscrise din diverse epoci, cu exemplificări din manuscrisele pe care acesta le-a editat și interpretat. Muzicienilor, dar și publicului le va revela pașii necesari transcrierii unui manuscris și va discuta despre dificultățile acestui demers, încheind prin a prezenta înregistrări cu rezultatul final adus în fața publicului.
Workshop-ul se va desfășura pe parcursul a trei zile, de luni, 27 noiembrie până miercuri, 29 noiembrie 2023, zilnic de la ora 17:00, la Facultatea de Muzică și Teatru Timișoara.

CONCERT EXTRAORDINAR Muzică pentru o împărăteasă | ACADEMY OF ANCIENT MUSIC | Dirijor: LAURENCE CUMMINGS, solistă: HILARY CRONIN - soprană
2023-11-26 20:00 - 21:30 | Domul Romano-Catolic Timișoara, Piața Unirii Nr. 12, Timișoara, timiș, România
Celebrul ansamblu ACADEMY OF ANCIENT MUSIC ne aduce în Viena împărătesei Maria Tereza – unde geniul a influențat curtea, iar muzica a înflorit în moduri magnifice (și neașteptate). A fost supranumită „soacra Europei”, dar în calitate de monarh, conducător de război, diplomat și patron al artelor, împărăteasa Maria Tereza a Austriei a fost unul cei mai mari conducători din istoria Europei.
În acest concert, Academy of Ancient Music îi aduce un omagiu recreând o eră a splendorii, inovației și muzicii fără limite. Dirijor va fi LAURENCE CUMMINGS – Directorul muzical al Academy of Ancient Music, iar solistă va fi soprana HILARY CRONIN – considerată de BBC Music Magazine drept o stea în devenire a anului 2022.
În program, lucrări de: Maria Teresa Agnesi, Joseph Haydn, Johann Adolph Hasse, Theresa Marianna Martinez, Wolfgang Amadeus Mozart.

Dialog cu publicul al poetului RADU VANCU | Bufnițele și Luminile Timișoarei
2023-11-25 18:00 - 19:00 | Librăria La Două Bufnițe, Piața Unirii nr. 11, Timișoara, Timiș, România
Unul din cei mai apreciați poeți români, RADU VANCU, va reveni la Timișoara pentru a introduce publicul în Iluminism. În cadrul acestui eveniment, Radu Vancu va discuta despre valențele acestui curent de gândire, dar și despre influența acestuia asupra Timișoarei.

Din perspectivă literară, Radu Vancu va discuta despre Secolul Luminilor în întreaga regiune și cum a influențat creatorii literari din generațiile care au urmat.

Evenimentul face parte din festivalul Musica Ricercata Op. 6 – Lux Timisiensis.
Întâlnirea cu publicul are loc la Librăria „La Două Bufnițe”, sâmbătă, 25 noiembrie 2023, de la ora 18:00.

INTRAREA ESTE LIBERĂ!

CONCERT SIMFONIC | In memoriam NICOLAE CORNEANU
2023-11-24 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Vineri, 24 noiembrie 2023, de la ora 19:00, vă invităm să luați parte la un concert simfonic dedicat memoriei mitropolitului Nicolae Corneanu. Orchestra simfonică a Filarmonicii Banatul Timișoara va interpreta în deschidere Simfonia nr. 5, p. IV, Adagietto de G. MAHLER.
În program urmează Concertul pentru fagot și orchestră în si bemol major, K. 191 de W. A. MOZART, ce îl va avea solist pe fagotistul CONSTANTIN BARCOV. Concertul se încheie cu Simfonia nr. 1 în re major, D. 82 de F. SCHUBERT.
Dirijorul concertului va fi maestrul RADU POPA.

În continuare, avancronica de concert semnată de maestrul Mircea Tătaru:
„Cu o lună înainte de Sfintele Sărbători ale Crăciunului, Filarmonica „Banatul” organizează un concert simfonic dedicat memoriei mitropolitului Nicolae Corneanu. Maestrul Radu Popa, dirijorul concertului, ne propune un program alcătuit din Adagietto pentru orchestră de coarde de Gustav Mahler, Concertul pentru fagot şi orchestră în si bemol major K.191, de Wolfgang Amadeus Mozart şi Simfonia nr.1 în re major de Franz Schubert.
Regăsim în vasta literatură muzicală diferite părţi din simfonii care s-au remarcat prin frumuseţea şi expresivitatea lor, devenind mai apoi piese de sine stătătoare pe afişele de concert. Chiar Mahler mai are un Adagio celebru, dar acesta are o istorie aparte. Compozitorul s-a stins înainte de a termina Simfonia a X-a. Au rămas 72 de pagini de partitură, restul fiind doar schiţe. Adagio a rămas integral şi reia ideile ultimelor lucrări — resemnarea senină şi contemplaţia tristă ca un cântec de rămas bun.
Adagietto, această parte a IV-a din Simfonia a V-a este piesa orchestrală cea mai faimoasă a lui Mahler, şi cea mai cântată dintre toate extrasele simfoniilor sale. Durează cam 10 minute, dar unii dirijori o interpretează lărgit, datorită expresivităţii sale extraordinare, astfel putând să dureze chiar aproape 12 minute. A fost răspândită în lume şi prin folosirea ei de către Luchino Visconti în filmul Moarte la Veneţia. În 1968, la 8 iunie, a fost auzită în Catedrala Sfântul Patrick din New York cu ocazia slujbei de înmormântare a lui Robert Kenedy.
Adagietto este în realitate o adevărată introducere la ultima parte a simfoniei. Lirismul ei nu a fost încredinţat decât orchestrei de coarde, căreia i se adaugă acordurile unei harpe. La premieră, critica o considera o pagină genială, cu o sonoritate nemaiauzită până atunci. Se mai spunea că trebuie să închizi ochii şi să-ţi imaginezi un apus de soare în munţi, un asfinţit care în solitudine, să-ţi aducă fericire.
Un personaj al aristocraţiei din München, Baronul Freiherr Thaddäus von Dürnitz, mare admirator al tânărului Mozart, i-a cerut acestuia să compună un concert pentru fagot. Baronul era un entuziast muzician amator, el însuşi având câteva compoziţii. Atunci, în 1774, a fost primul concert compus de Mozart pentru un instrument de suflat. Avea 18 ani. A mai compus apoi pentru baron încă 3 concerte şi o sonată pentru fagot, dar care s-au pierdut. Dintr-o scrisoare a tatălui său se pare că nici nu a fost recompensat pentru aceste compoziţii. Dar acest frumos concert a devenit celebru, în special pentru fagotişti care, în mod obligatoriu, au în repertoriu această lucrare. Ea este cerută în mai toate competiţiile şi audiţiile pentru ocupare de posturi în orchestre. În partea a doua există o frumoasă melodie lirică întâlnită mai târziu şi în opera Flautul fermecat. Solist va fi fagotistul Constantin Barcov.
Când a scris prima sa simfonie, Schubert era chiar mai tânăr decât Mozart. Avea 16 ani şi era pe cale să absolve Seminarul Imperial de la Viena. A studiat 5 ani cu Antonio Salieri, duşmanul lui Mozart. Dorea să continuie cariera tatălui, care era profesor. El nu avut un dascăl care să-l ajute pe tărâmul muzicii simfonice. Salieri i-a dat nişte noţiuni sterpe de compoziţie, fără să-i dezvolte extraordinarul său simţ muzical. Pe lângă studiul aprofundat al partiturilor simfonice ale marilor compozitori, l-a ajutat foarte mult experienţa cu orchestra şcolii şi cu orchestra înfiripată în casa tatălui său, unde mai acţiona ca dirijor. Aici a înţeles particularitatea instrumentelor, funcţiile lor şi raporturile dintre ele pentru echilibrul sonor. Ca şi creaţie, simfonia întâi nu este la nivelul Simfoniei a IV-a, a V-a, a VII-a, „Neterminata” sau Marea simfonie – a IX-a, de aceea nu apare des pe afişul scenelor de concert. Simfonia pe care o vom asculta, compusă în 1813, este foarte bine construită şi are un simţ foarte dezvoltat al proporţiilor. Vom observa că aşteptatul contrast emoţional se rezolvă în această fază prin echilibru, prin împletire armonioasă şi prin efuziune lirică.”
